《**紅頭巾Cha Cha**》（赤ずきんチャチャ）係一部由日本漫畫家彩花みん原作嘅魔法少女漫畫。

漫畫首先喺1991年11月出嘅集英社旗下《Ribon》月刊1992年1月號登出，其後喺《Ribon》1992年10月號至2000年8月號連載，另外出咗13本單行本。電視動畫有74集，自1994年1月7號至1995年6月30號由日本東京電視台播出，另有3集OVA喺1995年至1996年間推出。

喺香港，亞洲電視喺1998年播出紅頭巾Cha Cha嘅電視動畫，並喺2000年播出佢嘅OVA。

相隔十年幾之後，2011年5月號嘅《Cookie》雜誌（2011年3月26號出）刊登咗新嘅紅頭巾Cha Cha漫畫，名為《**紅頭巾Cha Cha N**》（赤ずきんチャチャN），其後喺2011年11月（《Cookie》2012年1月號）出多一集，2012年6月（《Cookie》2012年8月號）至到2019年7月（《Cookie》2019年9月號）連載，總共出咗五本單行本。連載完之後，喺2020年5月（《Cookie》2020年7月號）因應《Cookie》創刊20週年出咗一集特別篇。

故事簡介
----

### 漫畫

漫畫第一集係講Cha Cha同埋拉也去魔女土羅絲嘅城堡救Cha Cha嘅魔法師父塞拉伯。之後嘅故仔大致可分為三部分：

* 第一部分係魔法檢定。Cha Cha要諗辦法捉塞拉伯，而四井峰就要捉土羅絲。Cha Cha、拉也同埋四井峰隨即開始搵師父嘅旅程。Cha Cha佢哋先後捉到師父之後，就搬咗去魔法國。

* 第二部分主要係學校生活。Cha Cha佢哋搬到魔法國之後，就入咗無啦啦學校香蕉班，之後嘅故仔主要係圍繞無啦啦學校同埋Cha Cha佢哋發生嘅事。

* 第三部分係做正義之友。Cha Cha佢哋畢業之後，Cha Cha、拉也、四井峰連同魔王平八一齊加入正義之友組織「貴方のマジカルレンジャー」。後來證實咗塞拉伯原來係大魔王嘅大仔，而故仔亦以塞拉伯被逼返魔界作結。

### 動畫

喺開頭，Cha Cha因為要落山下嘅無啦啦學校讀書，佢師父塞拉伯攞出三件魔法飾物，一條魔法頸鍊（プリンセスメダリオン）、一隻魔法手鐲同埋一隻魔法戒指，令佢可以變身成魔法公主，喺大魔王手下嘅攻擊之中保護自己。

Cha Cha佢哋喺無啦啦學校畢業之後，塞拉伯向Cha Cha講出佢嘅身世，而魔法公主嘅武器魔法神箭又俾人破咗。因此Cha Cha佢哋先去搵不死鳥，以得到更強嘅武器，然後就出發去王宮去救佢嘅爸爸媽媽。不過佢哋行行下發覺魔法公主嘅防禦力唔夠，所以搵埋個盾之後再繼續行程。最後Cha Cha佢哋同其他朋友入王宮打敗大魔王，國王同埋王后變返人。

冇耐之後，無啦啦學校開中級班，Cha Cha佢哋返咗無啦啦學校讀書。後來，有怪物將魔界之門打開，Cha Cha佢哋為了咗保護世界，用三件魔法飾物將魔界之門封印，自此Cha Cha冇得再變成魔法公主。不過Cha Cha喺佢爸爸媽媽身上得到三件寶物，クレスセント・オーロラ・ブレスレット、魔法の通信コンパクト（通信盒）、なんでも詰め込みプローチ（幾多嘢都收得入嘅心口針），之後繼續過學校生活。

一段日子之後，塞拉伯同埋土羅絲決定結婚…

### 紅頭巾Cha Cha N

Cha Cha佢哋喺魔界冒險完之後，塞拉伯同埋土羅絲兩個去咗屬唔同空間嘅日本東京玩。Cha Cha佢哋三個知道咗之後，就用咗塞拉伯嘅魔法道具去東京揾佢哋，之後連ポピィ都嚟埋。揾咗一輪之後，Cha Cha佢哋卒之見到塞拉伯同埋土羅絲，但係返魔法國嘅唯一途徑俾土羅絲意外整斷咗，六個人返唔到魔法國而焗住住喺東京一座公寓。

平八同埋なると嚟埋東京之後，Cha Cha佢哋喺東京再過學校生活，而好多佢哋識得嘅人亦因為唔同理由嚟到東京…

角色
--

以下將「紅頭巾Cha Cha N」寫成「第二輯」。

### 動漫畫都有出場

* **Cha Cha**（チャチャ。配音：鈴木真仁（日）；譚淑嫻 →？（香港））

成日戴住紅頭巾嘅見習魔女，自細就跟塞拉伯學魔法。擅長招喚魔法，但好多時變唔出想要嘅嘢。驚老鼠。
佢喺動漫畫版嘅身世完全唔同。喺漫畫版，佢係生於普通家庭，自細就被送去跟塞拉伯學魔法（所以佢個妹チュチュ出世嗰時已經同佢分開）。而喺動畫版，佢係魔法國公主，大魔王攻佔王宮嗰時俾喺王宮做嘢嘅塞拉伯救走，並將佢養大。當遇到危險，就以「愛與勇氣及希望」之名，藉住三樣寶物（Cha Cha嘅頸鍊，拉也嘅手鐲，四井峰嘅戒指），可以變身成魔法公主，代表愛（真愛）。另外喺動畫版，Cha Cha喺塞拉伯讓賽之下，做過一排世界第一魔法使者。
喺第二輯，Cha Cha入咗一間專門培育淑女嘅初中，日文名以「赤頭巾」（意思係紅頭巾）做姓。
* **拉也**（リーヤ。配音：香取慎吾（日）；金子幸伸（日，PC-FX）；黃玉娟（香港））

Cha Cha嘅青梅竹馬，本身好鍾意Cha Cha。就算冇月亮都可以隨時變成狼（白色嘅）嘅人狼，不過成日俾Cha Cha當係狗（四井峰、土羅絲都係）。佢唔識魔法但具有怪力，頭腦簡單，個性單純又遲鈍。
喺動畫版，佢戴住一隻魔法手鐲幫Cha Cha變身成魔法公主，代表勇氣。
喺漫畫版，佢大個咗之後做咗畫家，並且同Cha Cha結婚。
喺第二輯，拉也入咗一間公立初中，屬園藝部，日文名「大神拉也」（大神リーヤ，日文「大神」同「狼」同音）。
* **四井峰**（しいね。配音：日高範子（日）；曾秀清（香港））

跟土羅絲學嘢嘅見習魔法師，較擅長變身及攻擊魔法，亦好鍾意同人挖耳仔。佢喺Cha Cha去土羅絲城堡救師父而一見鍾情，鍾意咗Cha Cha，同拉也做咗情敵，不過喺漫畫，Cha Cha最終揀咗拉也。
佢頭腦好好，讀書又叻，不過佢本身都係有問題。喺漫畫版，佢係有夢遊症，會喺夢遊期間走去錫人，重有甩頭髮「毛病」（其實係人為），會儲錢買生髮水；而喺動畫版，佢就成日胡思亂想。
喺動畫版，佢戴住一隻魔法戒指幫Cha Cha變身成魔法公主，代表希望；喺屋企佢總係俾土羅絲當工人使，不過佢就好鍾意打掃洗碗。
喺漫畫版，佢大個咗之後做咗世界第一魔法使者。
喺第二輯，四井峰同拉也入咗同一間初中，屬義工部，日文名「魔法塚井四井峰」（魔法塚井しいね，日文「魔法塚井」同「魔法使い」同音）。
* **塞拉伯**（セラヴィー。配音：泉類亨（日）；雷霆（香港））

Cha Cha嘅魔法師父，號稱世界第一魔法使者。每當Cha Cha嘅冒險遇到困難，塞拉伯同埋土羅絲成日扮成啱啱路過嘅邊個邊個，幫Cha Cha度過難關。佢好多嘢都係一學就識，精通各類魔法。
喺漫畫版記載，佢嘅原名係サンダル。佢重係BB嗰時，因為親生老頭大魔王顧住睇漫畫將佢留低喺山頭，俾リザード執返屋企養。佢最後喺同土羅絲嘅一場比賽輸咗而焗住返魔界。
佢自細就鍾意土羅絲，就算土羅絲變咗黑色/粉紅色頭髮，自己又對金頭髮有莫大興趣，佢對土羅絲重係有愛意。佢最終都係同同土羅絲結婚，重生咗對龍鳳胎。
* **土羅絲**（どろしー。配音：大坪純子→富永みーな（日）；吳小藝（香港））

四井峰嘅魔法師父。佢同塞拉伯係青梅竹馬，但因為乜都唔夠塞拉伯叻，所以越嚟越憎佢。後來佢離開屋企，諗住做當時嘅世界第一魔法使者布卡邦嘅徒弟，向成為世界第一魔法使者進發，佢一度達到呢個目標，但個位好快俾塞拉伯因為一次意外攞咗。因為噉，佢為咗令塞拉伯同佢鬥，而將自己啲頭髮由金色變成黑色（動畫版係粉紅色）。
佢大個之後仍然渴望成為世界第一魔法使者，但總係贏唔到塞拉伯，而又對塞拉伯抱住又佩服又愛又恨嘅複雜心情，同塞拉伯係對歡喜冤家。擅長各類魔法。
喺漫畫版，佢嫁咗畀塞拉伯，重生咗對龍鳳胎。
* **伊莉莎伯**（エリザベス。配音：大坪純子→富永みーな（日）；周文瑛（香港））

塞拉伯手抱嘅公仔，以細個有金頭髮嘅土羅絲為藍本整出嚟。塞拉伯成日用腹語術令佢「講嘢」，用嚟消遣土羅絲。
喺漫畫版，塞拉伯嘅哎吔老頭リザード搬嚟同塞拉伯一齊住之後，伊莉莎伯一直都冇出現過，去到塞拉伯同土羅絲比賽輸咗要返魔界之後（最後一集），伊莉莎伯造型嘅公仔至再出現。
喺第二輯，伊莉莎伯喺市松臨去東京之前，用公仔用頻譜同市松講嘢，要市松按自己要求整一個機械人身體畀佢。伊莉莎伯同市松一齊去到東京之後，佢就撇甩市松，不眠不休走去打工、買衫同埋玩，直到冇油為止。之後佢同Cha Cha佢哋一齊住，不過重未有屬於自己嘅一間房。
* **拉也嘅爺爺**（配音：水谷誠二（日）；葉振邦（香港））

一個巨人，可以以一人之力將人（或者動物）掟去好遠嘅地方。變成人狼嘅造型淨係喺動畫版出現。
喺第二輯，佢已經有咗一班曾孫，而佢嘅身形變得更加大份，有成座山咁大。
* **瑪麗安**（マリン。配音：櫻井智（日）；龍德瓊（香港））

可以變成人嘅人魚，一掂到水，對腳就會變魚鰭，乾咗就變返人形。係Cha Cha佢哋嘅同級隔籬班（蘋果班）同學。佢本身用唔到魔法，喺動畫版係靠一支前端呈海星形嘅魔法棒至用到魔法，擅長水嘅魔法。
佢好鍾意拉也，不時跟住香蕉班一齊行動，不過佢完全唔信拉也識變成狼。拉也變成狼之後，佢唔信拉也係狗，以為自己鍾意嘅拉也唔見咗，重不時話Cha Cha收埋咗佢。
喺第二輯，瑪麗安為咗揾拉也而嚟咗東京，但到咗東京之後就鍾意咗第二個，對拉也再冇感情。後來佢睇中咗用假身份出現嘅海坊主，兼同佢拍拖。
* **谷津子**（やっこ。配音：赤土真弓（日）；周文瑛（香港））

成日戴住黑頭巾、紫色頭髮嘅見習魔法師。係Cha Cha佢哋嘅同班同學。鍾意塞拉伯，成日幻想自己打敗Cha Cha、並成為塞拉伯嘅徒弟，重幻想到大個咗同塞拉伯結婚。擅長調配魔法藥。
喺第二輯，谷津子為咗揾塞拉伯而嚟咗東京，並喺一間健康食品舗做嘢。谷津子見返Cha Cha佢哋之後，就搬埋入嚟公寓住。
* **小鈴**（お鈴。配音：並木法子（日）；姜麗儀（香港））

一個生得細粒嘅女忍者，係Cha Cha佢哋嘅同班同學。好鍾意四井峰，次次見到四井峰都會面紅。佢唔識魔法，但精通各種忍術，身手非常敏捷。
喺第二輯，小鈴去咗忍者村做忍者騷。
* **無啦啦校長**（うらら園長。配音：島本須美（日）；徐愛貞（香港））

無啦啦學校（うらら学園）校長，個人非常天真、樂觀、和善；但做事太過慢半拍，兼且成日搞唔清楚狀況；但有時又感覺佢係深藏不露嘅人。
喺漫畫版，無啦啦校長係七姊妹，佢老公係七兄弟，屋企重養咗七隻狗。
喺第二輯，成個無啦啦家族嚟咗東京搞生意，公司叫「目玉物産」。
* **歷斯卡老師**（ラスカル。配音：松野太紀（日）；陳旭明（香港））

無啦啦學校香蕉班班主任，成日揸住條鞭虛張聲勢，但其實相當溫柔。
喺漫畫版，佢最終同米亞結婚生仔。
喺第二輯，歷斯卡改喺米亞阿爸家族生意嘅東京分部打工，並已經同米亞結婚生仔。三個人同Cha Cha佢哋住埋同一座公寓。
* **玫瑰男老師**（バラバラマン。配音：柏倉つとむ（日）；呂永林（香港））

無啦啦學校蘋果班班主任，好似玫瑰一樣嘅人，一感動、傷心，身上嘅刺就會生出來。
喺第二輯，佢曾經為咗賀歷斯卡同埋米亞生仔而嚟到東京，但去到東京之後就枯萎咗。Cha Cha佢哋整咗魔法藥令到佢返生，Cha Cha更加令到佢啲皮膚唔再生刺，而變成係個口噴刺。
* **小雪老師**（おゆき。配音：富永みーな（日）；吳小藝（香港））

無啦啦學校代課老師。個心一緊張或者控制唔到就會產生風雪（甚至暴風雪），一次佢代歷斯卡老師教香蕉班，就因為噉搞到第二日成班學生都請假。
喺第二輯，小雪老師喺自己做嘢嗰間動物園關閉之後去咗東京，喺目玉物産嘅冷凍倉庫幫手，亦都寫咗小說。
* **米亞老師**（まやちょん。配音：本多知惠子（日））

無啦啦學校橙班班主任，個性好強、唔認輸，表面上鍾意同歷斯卡鬥嘴，其實心儀歷斯卡。
喺漫畫版，佢最終同歷斯卡結婚生仔。
喺第二輯，米亞老師喺歷斯卡臨去東京之前同佢簽紙結婚，之後一齊去咗東京，同Cha Cha佢哋住埋同一座公寓。
* **良子老師**（配音：又村奈緒美（日）；吳小藝（香港））

無啦啦學校保健室老師。
喺第二輯，佢已經結咗婚做家庭主婦，亦會喺佢老公間舖頭幫手。
* **海坊主**（配音：松本大→永野善一（日）；陸頌愚（香港））

一隻巨型嘅綠色海怪。鍾意瑪麗安，不過瑪麗安唔接受佢。
喺第二輯，海坊主為咗揾瑪麗安而嚟咗東京，因為頂唔住水質污染上咗岸，之後因為水份蒸發搞到成身縮晒水。後來佢以呢個形態同埋用假身份鶴頭カイ同瑪麗安拍拖，最後掂咗。
* **海坊子**（配音：？→富永みーな（日）；周文瑛（香港））

一隻巨型海怪，係海坊主個妹。
喺第二輯，佢知道海坊主同瑪麗安拍拖之後，就去咗東京跟蹤佢哋，而身形亦同海坊主一樣縮咗水。不過唔信鶴頭カイ就係海坊主嘅瑪麗安，當咗佢個縮水版係「鶴頭カイ個妹」而唔當佢係海坊子，重同佢做到朋友。
* **クリーム**（配音：さとうあい（日））

一個蛋糕師傅，不過佢整嘅蛋糕好難食。
喺漫畫版，佢喺Cha Cha佢哋嘅二年級升三年級考試裏面做烹飪考官。
* **吸血鬼**（きゅーちゃん。配音：三ツ矢雄二（日）；呂永林（香港））

一隻自認「最型男人」嘅吸血鬼，鍾意吸靚女嘅血。
喺動畫版，佢係大魔王其中一個手下。而喺漫畫版，佢喺Cha Cha佢哋嘅二年級升三年級考試裏面做美術考官，因為曾經傷害過佢，Cha Cha佢哋要扮成異性（易服）至入到去考試而冇俾佢認出。
喺第二輯，佢因為城堡修茸同埋睇中東京嘅夜生活而嚟到東京，同Cha Cha佢哋住埋同一座公寓。但佢冇帶埋隨從嚟，搞到間屋污糟晒。最後佢喺Cha Cha佢哋協助之下執乾淨間屋，先至唔使俾人趕走。
* **米高貓博士**（ミケネコ博士。配音：高橋廣司（日）；周永光（香港））

發明家。佢嘅多個新發明將Cha Cha佢哋玩到陀陀令，之後佢因為Cha Cha佢哋拆爛佢嘅發明而出動巨型機械人貓頭萬能俠Z（機動メカ ニャンダバーZ）去對付Cha Cha佢哋，但係輸咗。
喺動畫版，米高貓博士重有4個細佬妹，包括老虎貓（トラネコ。配音：西村智博（日））、白貓（シロネコ，女。配音：島本須美（日）；吳小藝／譚淑英（香港））、黑貓（クロネコ。配音：浪川大輔（日）；黃文偉（香港））、ブチネコ（配音：大林隆之介）。另外，佢重研製其他版本嘅貓頭萬能俠去對付Cha Cha佢哋，包括貓頭萬能俠ZZ（究極最強超無敵機動合体ロボ ニャンダバーZZ）、グレート・ニャンダバー同埋貓頭萬能俠WXYZ（究極最終これでおしまい機動メカ ニャンダバーWXYZ）
喺漫畫版，佢喺Cha Cha佢哋嘅二年級升三年級考試裏面做工藝考官。
喺第二輯，米高貓博士嘅4個細佬妹喺漫畫第一次出場，佢哋喺東京搞咗間美容舗，由白貓做老闆娘。而米高貓博士就因為日本優良嘅機械人技術而嚟咗日本，但嚟到先至知道唔係佢想要嘅巨型機械人，所以留喺白貓嘅美容舗幫手。
* **カンカン**（配音：松野太紀（日））、**蘭蘭**（ランラン。配音：島本須美（日）；姜麗儀（香港））

一對孖生嘅魔法師兄妹。佢哋為咗爭世界第一魔法使者，曾經用返老還童藥將Cha Cha佢哋變成BB，並且將塞拉伯同埋土羅絲變成細路（亦令土羅絲嘅金髮重現），但都係鬥唔過塞拉伯。Cha Cha飲咗解藥之後重將佢哋擊敗。
喺動畫版，佢哋又用差唔多招數，將Cha Cha佢哋、小鈴同埋谷津子變成動物，但結果都俾佢哋飲到解藥。
而喺漫畫版，佢喺Cha Cha佢哋嘅二年級升三年級考試裏面做音樂考官。
* **土麗斯**（ドリス。配音：小宮和枝（日）；龍德瓊（香港））

土羅絲嘅細佬。自細已經鍾意塞拉伯，後來佢重未做大人已經將自己打扮成女仔。佢成日諗住黐埋塞拉伯身邊，不過塞拉伯唔鍾意人妖，所以都係失敗。
喺第二輯，土麗斯因為體形轉變再扮唔到女人而自暴自棄，匿喺土羅絲嘅城堡。後來佢見到リザード就拜佢為師，打扮亦改成「金頭髮塞拉伯」個樣。
* **布卡邦**（ピカポン。配音：古川登志夫（日））

一個好緊張自己啲頭髮嘅前世界第一魔法使者。佢喺塞拉伯重係細路嗰時已經有地中海型光頭，之後塞拉伯用假身份將佢個頭整咗個主公頭。塞拉伯身份穿煲之後，布卡邦同埋塞拉伯用魔法對決，俾土羅絲漁人得利搶咗世界第一魔法使者寶座。
後來佢打算用計令塞拉伯飲佢整嘅、會令人冇晒魔法力嘅嘢飲，諗住用呢招做返世界第一魔法使者，不過嘢飲俾土羅絲飲咗而事敗。事後Cha Cha佢哋同布卡邦鬥魔法，布卡邦最終輸咗。
輸完畀Cha Cha佢哋之後，佢為咗打低塞拉伯而繼續修煉，修煉到入醫院，喺醫院識到護士菊代之後閃電結婚。佢結完婚之後冇再爭做世界第一魔法使者。
* **シンちゃん**（配音：小村哲生（日））

世界第一魔法使者爭奪戰嘅裁判，喺塞拉伯鬥布卡邦嗰時係黑頭髮，去到家下已經變成白髮。
喺漫畫版，佢做過正義之友體力測試（相撲）嘅裁判。
* **皮草店老闆**

做動物皮草生意，成日都想得到變成狼嘅拉也塊皮。
* **ポピィ**（配音：松本梨香（日））

有超能力嘅男仔，平時通常笑都唔笑下。佢原本係紅葉學院嘅學生（因為佢俾爸爸媽媽擺低喺紅葉學院），俾紅葉校長委派做間諜，入咗無啦啦學校香蕉班，後來重正式轉讀無啦啦學校，之後不斷俾紅葉學院派出嘅刺客追殺，不過都冇事。
佢入咗無啦啦學校之後係住喺帳篷，後來搬埋去同Cha Cha佢哋一齊住。
喺正義戰士ドルフィンガー走咗之後，佢俾市松同埋塞拉伯夾份逼佢做新嘅正義戰士「ほほえみ戦士エガオン」，兼且成日俾市松控制。佢一變身就焗住要笑，招式都係用自己嘅超能力使出。
佢多年後做咗魔法國嘅情報員，唔畀做咗魔法國國王嘅平八偷懶，一有事就要變身正義戰士。
喺第二輯，ポピィ入咗一間綜合藝能學院，喺陰差陽錯之下做咗人氣演員。
* **紅葉校長**（もみじ園長。配音：井上瑤（日））

紅葉學院校長，同無啦啦校長係宿敵。佢因為睇見無啦啦學校成日培育出社會名人（喺OVA係因為知道世界第一魔法使者塞拉伯係無啦啦學校舊生），而委派ポピィ做間諜去查無啦啦學校嘅秘密。後來ポピィ正式轉讀無啦啦學校，佢就不斷搵同埋研製刺客去行刺ポピィ，但都係失敗。
喺漫畫版，佢不斷搵刺客令到紅葉學院越嚟越冇錢。卒之佢整咗個巨型戰鬥機械人諗住搞掂ポピィ同埋無啦啦學校，但俾已成為正義戰士嘅Cha Cha佢哋打低，兼磧爛咗自己間學校。最後連學校都冇錢起過間，令紅葉學院執笠。
* **じーさま、ばーさま**

紅葉校長最初揾嚟嘅刺客。佢哋因為要還返100年前借、唔使畀利息嘅10円而開咗殺手屋。佢哋行刺ポピィ蝦碌收場，喺ポピィ幫佢哋還咗債之後就唔再做殺手。
喺第二輯，佢哋同Cha Cha佢哋住埋同一座公寓，鍾意睇ポピィ有份嘅電視節目。
### 由動畫移植入漫畫嘅角色

* **Cha Cha嘅爸爸**（配音：中田和宏（日））

喺動畫版係魔法國嘅國王。佢喺大魔王攻佔王宮嗰時，俾佢變成石像，直到大魔王輸咗之後至變返人。
喺漫畫，佢只係一個平民，同動畫版唔同嘅係佢對眼係矇珠眼。去到第二輯，佢隻身去咗東京打工，負責向藤井修作追稿。佢專注開工嗰時成個樣變晒，重可以變成巨人，連佢自己識得嘅人都認唔到。變成巨人嗰時亦可以好似隻船噉喺水面上載人。
* **Cha Cha嘅媽媽**（配音：さとうあい（日））

喺動畫版係魔法國嘅王后。佢喺大魔王攻佔王宮嗰時，俾佢變成石像，直到大魔王輸咗之後至變返人。
喺漫畫，佢只係一個平民，兼且係塞拉伯嘅魔法師父。
* **阿古薩斯**（アクセス。配音：高橋廣司（日））

四井峰嘅爸爸。佢因為老婆俾大魔王囚禁而焗住聽佢使，曾經被派去追殺Cha Cha。佢嘅力量連魔法神箭都破到，但最終輸俾魔法公主嘅不死鳥之劍攻擊。大魔王輸咗之後，佢曾經俾魔法國委派去搵國王權印「ホーリーバード」。
喺漫畫版，佢嘅職業係騎士。佢嘅性格同動畫版好唔同，如果太開心或者太緊張隨時用力過度箍親人。佢發現四井峰鍾意Cha Cha之後，曾經搵辦法幫四井峰博取Cha Cha歡心，但都俾佢自己搞禍咗。
喺第二輯，阿古薩斯只係喺四格漫畫出過場。佢借咗自己隻馬畀Cha Cha之後，轉咗揸電單車。
* **四井峰嘅媽媽**（配音：島本須美（日））

喺動畫版，佢曾經俾大魔王囚禁一段長時間，後來俾Cha Cha佢哋救返出嚟，重獲自由。
喺漫畫版，佢係做歌手，初戀情人係魔法師。
* **咇咇鳥**（ピー助。配音：島本須美（日））

Cha Cha搵不死鳥嗰時遇到嘅一隻雀，真身係可以變成不死鳥之劍嘅不死鳥。喺Cha Cha佢哋用變身魔法飾物封住魔界出入口之後，不死鳥變返做咇咇鳥，之後俾無啦啦校長收養咗。
喺第二輯，咇咇鳥（ピースケ，同ピー助同音）係塞拉伯整出嚟嘅魔法道具，專門用嚟揾人或者揾嘢。
### 只喺動畫出場

* **魔法公主**（マジカルプリンセス。配音：鈴木真仁（日））

Cha Cha得到「愛與勇氣和希望」力量變身之後嘅形態。佢最初只得魔法神箭（ビューティーセレインアロー）一樣武器，後來加入不死鳥之劍（ウィングクリス）同埋飛鷹神盾（バードシールド，用飛鷹鐵砂造）。
* **大魔王**（配音：小村哲生（日）；黃志明（香港））

魔族領袖。佢喺Cha Cha重係BB嗰時攻佔王宮，將國王同埋王妃變成石像，並向外界宣稱國王將王位傳畀佢。佢喺同太上王嘅對決中，被魔法結界困喺王宮出唔到去，而佢亦用魔法將太上王封喺寶石裏面。大魔王為咗殺Cha Cha，陸續派出魔族手下。最後佢同Cha Cha同埋佢班朋友決戰，因為太自負而被擊敗。
* **蘇加士**（ソーゲス。配音：三ツ矢雄二（日）；馮志輝（香港））

大魔王嘅手下，奉大魔王命令派手下追殺Cha Cha，但都係失敗。大魔王因為不滿佢不斷失敗，又因為蘇加士發現佢嘅秘密，而決定殺咗佢，不過因為大魔王俾魔法國太上王嘅魔法結界困住而殺唔到佢。蘇加士背叛大魔王後就將真相講畀Cha Cha，然後隱居。
喺動畫最後一集，佢做咗塞拉伯同埋土羅絲嘅證婚神父。
喺第二輯，蘇加士、ヨーダス同埋海迪洋斯喺漫畫第一次出場，佢哋都係三個人一齊住，同Cha Cha佢哋住埋同一座公寓。
* **ヨーダス**（配音：三ツ矢雄二（日））

大魔王嘅手下，同海迪洋斯係拍檔，蘇加士走佬之後奉大魔王命令派手下追殺Cha Cha，不過都係失敗。大魔王輸咗之後，佢、蘇加士同埋海迪洋斯一齊隱居。
* **海迪洋斯**（ハイデヤンス。配音：三ツ矢雄二（日）；呂永林（香港））

大魔王嘅手下，同ヨーダス係拍檔，蘇加士走佬之後奉大魔王命令派手下追殺Cha Cha，不過都係失敗。大魔王輸咗之後，佢、蘇加士同埋ヨーダス一齊隱居。
* **鐘之介**（配音：はせさん治（日））

小鈴嘅爺爺，世界第一忍者。腰骨有啲問題。
* **太上王**（大王（ジーニアス）。配音：キートン山田（日））

魔法國嘅太上王，亦係Cha Cha嘅爺爺。佢喺大魔王攻佔王宮嗰時整魔法結界困住大魔王，期間被封印喺一粒寶石入面。呢粒寶石好快俾塞拉伯執走，並成為魔法公主變身頸鍊嘅一部分。大魔王輸咗之後，封印隨即解除，佢就由寶石走返出嚟。
### 只喺漫畫出場

* **宮本**君

本來係無啦啦學校蘋果班學生，後來轉咗去香蕉班。佢係米高貓博士嘅仔，講嘢語氣同佢爸爸好似。
* **ピヨコちゃん**

本來係無啦啦學校蘋果班學生，後來轉咗去香蕉班。佢身後面有一對翼。
* **やじろべー**

谷津子嘅爺爺，一樣係魔法師。佢同リザード係朋友。
* **カータン**

紙牌（カルタ）高手，身懷唔少玩紙牌絕技。自稱「カルタ王カータン」（紙牌王カータン），不過成日俾Cha Cha佢哋當係「カルタおかあたん」（即係「紙牌媽媽」噉解）。佢喺一次新春期間挑戰塞拉伯，但結果變成同Cha Cha佢哋玩，最後俾塞拉伯一個唔覺意攞晒啲紙牌而輸咗。
後來佢喺Cha Cha佢哋嘅二年級升三年級考試做書法考官。
佢喺動畫版冇出過場，不過喺動畫第3代片頭出現過。
* **田中**

原本係Cha Cha佢哋喺無啦啦學校讀緊二年級嗰時，全級參觀過嘅ぶつどう動物園園長，好熟動物嘅習性。因為使咗太多錢去開發機械人管理員ドウ（同田中一樣樣），而用計將Cha Cha佢哋全級學生、無啦啦校長同先生變成唔同嘅動物並困住佢哋喺動物園。後來ドウ背叛咗田中，將Cha Cha佢哋變返做人，重將田中變成馬騮，同搶走佢園長個位。
田中變成馬騮之後，一直想向Cha Cha佢哋報仇。因為噉佢開發咗一種有人工智能嘅動物晶片，喺第二輯嗰時裝咗一粒落拉也身上。不過喺粒晶片自爆要利用拉也令馬騮支配人類社會之後，隨即被退貨。
* **正五郎**

喺無啦啦學校入面養嘅雞之中嘅阿頭，係一隻巨型金色公雞，生性粗暴。正五郎重係雞仔嗰時（普通雞仔大細）俾首先養佢嘅塞拉伯落咗魔法，令到佢、第二啲雞同埋雞籠越變越大，卒之生到有成幾個人咁高。
歷斯卡喺無啦啦學校讀緊書嗰時同正五郎打過好多次。歷斯卡做咗先生之後，Cha Cha佢哋因為要救歷斯卡而拆爛個雞籠，令所有嘅雞都變返正常大細。事後正五郎俾塞拉伯攞返屋企養，最後俾塞拉伯嘅哎吔老頭リザード食咗。
* **サナエ**

拉也其中一個阿哥，同拉也一樣唔喺月圓之夜都可以變成狼。佢同拉也生得個樣好似，令瑪麗安不時當咗佢係拉也。
* **米亞嘅爸爸**

米亞老師嘅阿爸，有屬於自己嘅生意。
佢因為睇唔起歷斯卡只係做先生嘅身份，反對米亞同歷斯卡結婚。佢叫歷斯卡去佢盤生意嘅東京分部打工，講成係結婚條件，諗住使走佢，點知米亞喺歷斯卡臨去東京之前離家出走揾歷斯卡重簽埋紙結婚，令佢個如意算盤打唔響。之後米亞同歷斯卡搞婚宴，佢同Cha Cha嘅失誤撞到正，想阻止都阻止唔到。
* **米亞嘅媽媽**

米亞老師嘅阿媽，帶有用扇遮口嘅有錢太太形象。
* **ドルフィンガー**

出現喺魔法國嘅一個正義戰士，可以喺空中「游水」。有一次佢喺拉也就嚟俾皮草店老闆殺死之前救返拉也，令拉也開始迷上正義戰士。
佢係細膽嘅人魚ヒーロン同埋傲慢嘅海豚みっきー嘅合體。ヒーロン係無啦啦學校學生（早Cha Cha佢哋一屆），而みっきー可以喺天上面飛。
後來佢哋離開咗魔法國，去咗南面地方。
* **すいまー**

紅葉學院派出去殺ポピィ嘅刺客，係一隻人形水魔，可以喺變成綠豆眼、菱角嘴之後整游水動作嚟催眠對方。佢首次去催眠ポピィ重差少少搞掂嗰時，俾Cha Cha佢哋破壞，之後重俾佢哋畫到成隻花面貓噉而失敗咗。
後來佢洗走晒面上面嘅箱頭筆跡兼修練催眠術，成功將Cha Cha佢哋四個同埋土羅絲催眠並將佢哋帶入佢自己嘅夢，逼佢哋係噉遊水。佢最後俾塞拉伯解決咗，之後冇人再見過佢。
喺第二輯，佢被證實係俾塞拉伯困咗喺個細樽裏面，做魔法試驗品。リザード意外打爛咗個樽放咗佢出嚟之後，佢去咗東京再揾Cha Cha佢哋報仇，但係俾ポピィ打低咗。
* **拉也嘅爸爸媽媽**

佢哋喺拉也重係BB嗰時跌咗落無底深谷，個個都以為佢哋死咗。之後塞拉伯就用兩個公仔同埋用腹語術，令拉也當咗呢兩個公仔係佢爸爸媽媽，直到穿煲為止。
佢哋最後用咗幾年時間爬返上嚟。
* **良美**

良子老師個妹，係獸醫ピョコタン嘅護士。有大近視，試過將馬騮さくぞー當係獸醫而令拉也俾佢打針。
* **さくぞー**

良子老師養嘅一隻馬騮乸。喺一次同拉也打針之後鍾意咗同佢打針，令拉也對佢擔驚受怕。後來佢同拉也打咗一場之後變成鍾意咗佢。
喺第二輯，初時さくぞー有一大班家族成員去咗東京住，令拉也冇覺好睏。後來有次さくぞー被派去幫拉也打預防針，但佢就同拉也打咗支人狼流感病毒嘅針，令拉也病完之後性格變晒，並趁機搶走拉也。不過佢嘅詭計被識穿，而拉也亦被打回原型。
* **ピョコタン**

拉也睇開嘅獸醫，髮型有好似貓狗兔仔之類嘅耳仔。
* **チュチュ**

Cha Cha個妹，同佢爸爸一樣係矇珠眼。佢都係無啦啦學校學生（Cha Cha對落三屆），擅長用槍同埋整機關、炸彈。
喺第二輯，チュチュ曾經因為想要眼睫毛而去過東京。
* **ナミ**

瑪麗安個妹，チュチュ嘅同班同學。佢同佢家姐一樣係可以變成人嘅人魚，兼且亦係「一見鍾情」嘅類型。佢喺一次ポピィ幫佢喺樹上面執番頂帽之後就鍾意咗佢。
* **りんのすけ**

小鈴嘅細佬，チュチュ嘅同班同學。佢係鍾意咗佢家姐，而同佢家姐好唔同嘅係佢生得好高大，重高過Cha Cha佢哋。
* **やん太**

谷津子嘅細佬，チュチュ嘅同班同學。佢生得好細粒，鍾意黐住人。
* **市松**

原本係紅葉學院派出去殺ポピィ嘅刺客。佢係機械人，正式名係「5速マニュアルa-II 5-6S（スーパー）ターボ」。
佢始終行刺唔到ポピィ，反而喺紅葉校長準備引爆佢身入面嘅炸彈之前，俾ポピィ拆咗個炸彈救返佢。佢亦因此背叛紅葉學院，並喺無啦啦學校讀到畢業。
喺正義戰士ドルフィンガー走咗之後，佢同塞拉伯夾份逼ポピィ做新嘅正義戰士，市松重有能力逼ポピィ變身。
畢業之後，佢又同塞拉伯夾份成立正義之友組織「貴方のマジカルレンジャー」，由佢做長官。後來大魔王喺魔法國失控狂奔，佢連同正義之友組織總部一齊俾組織嘅魔法機械人壓爛。不過佢之後整過個身體，重拍得住佢死對頭平八咁高。
喺第二輯，市松為咗揾ポピィ而嚟咗東京。佢個頭同個身嘈咗一餐之後就分開咗，個頭同Cha Cha佢哋住埋一齊，而個身就住咗喺藤井修作屋企。到後來市松個頭同個身都返咗魔法國，各自整返個完整身體，之後一齊做藤井修作嘅助手。
* **リザード**

塞拉伯嘅哎吔老頭，有成251歲，真身係一隻巨型蜥蝪，天氣凍要冬眠。佢變成人嗰時容易俾人搞錯係靚女。
佢除咗人同埋蜥蝪之外乜嘢動物都食，試過忍唔住差啲將變成狼嘅拉也吞落肚。
喺第二輯，佢因為成二百幾歲都重可以打扮成後生女個款，令土麗斯拜佢為師。
* **平八**

嚟自魔界嘅魔王，亦係大魔王么仔。佢本來係奉佢阿爸嘅命令去征服世界，不過因為佢太貪玩，顧住打機（佢本身係機迷）同埋唱K，結果一直都冇辦法征服世界。
佢知道咗ポピィ嘅正義戰士身份之後，就以爆出ポピィ嘅正義戰士身份作要脅，要ポピィ同佢一齊做戲，令大魔王以為佢有盡力征服世界。
多年後佢當選魔法國國王。
喺第二輯，平八同ポピィ入咗同一間綜合藝能學院，喺ポピィ俾人發掘咗做演員之後，平八就做咗佢嘅經理人。
* **なると**

ポピィ嘅細佬，同佢阿哥一樣有超能力。佢重係BB嗰時，一喊就隨時將周圍嘅人同埋死物「周圍Fing」。
喺第二輯，佢喺公寓探險期間識到アメデオ。
* **大魔王**

魔界之王，亦係一個漫畫狂，屋企儲咗十五萬本漫畫。一次佢老婆丟晒佢啲漫畫，就令佢喺魔法國失控狂奔，連魔法機械人都俾佢一招搞掂。
多年後佢改咗興趣，鍾意儲公仔。
* **メカ**

大魔王第二仔，係機械人，亦係機械迷。佢係喺廢鐵場執返嚟嘅。
* **白菜**

大魔王第三仔，身形龐大同埋有白菜噉樣嘅頭，係蔬菜迷。
* **シワシワ**

大魔王第四仔，一副老人家嘅樣，鍾意數珠。
* **タワシ**

大魔王第五仔，係隻成身生晒毛嘅怪獸，喺山上面執返嚟嘅。
* **サカナ**

大魔王第六仔，係一條魚，可以係陸上生存，係魚糧迷。佢係喺個海被沖上岸，俾大魔王嘅老婆執返嚟。
* **火星人**

大魔王第七仔，係外星人，鍾意UFO。佢係喺隕石執返嚟嘅。
* **アメデオ**

初時只係喺漫畫外篇出場。佢係なると嘅朋友，歷斯卡同まやちょん所生嘅仔。佢係一個機迷，同爸爸一樣識用鞭。
喺第二輯，佢以BB仔身份出場，一家三口同Cha Cha佢哋住埋同一座公寓，並且識到なると。
* **ユーリン**、**リーラン**

只係喺漫畫外篇出場。佢哋係塞拉伯同埋土羅絲所生嘅龍鳳胎，ユーリン係生得似金頭髮嘅土羅絲嘅男仔，而リーラン就係生得似塞拉伯嘅女仔。
### 只喺第二輯漫畫出場

* **藤井 修作**

喺Cha Cha佢哋嚟到東京嘅同一日，由鄉下地方搬咗去東京住，咁啱同Cha Cha佢哋做咗隔籬鄰舍。職業係漫畫家。最後自爆係嚟自「超田舍惑星」嘅外星人。
* **煌 薔薇美**

Cha Cha喺學校嘅同級生。以前性格非常兇暴，試過俾先生同朋友當佢有問題被送入醫院，有「灼熱の薔薇の女」之稱。佢真身係玫瑰人，個頭可以生出玫瑰，可以用頭髮生出刺嚟攻擊。
* **桃谷老師**

Cha Cha讀嗰班嘅班主任，戴有好多個桃嘅頭飾（實質係炸彈）。
* **梅川 桃介**

拉也喺學校所屬嘅園藝部長，個樣成個飛仔噉（拉也以外個個園藝部成員都係噉），但事實上唔係飛仔。佢係人猿化身，其餘嘅園藝部成員都係動物化身。
* **爆龍丸**（爆竜丸）

阿古薩斯隻馬，因為Cha Cha上體育堂要騎馬而借返嚟。佢原本性格高傲，要騎士或者武士級數嘅人先可以騎，Cha Cha要變成武士裝扮先至騎得上去。
佢原名係ラブリーしいねタン・チュキチュキ号，爆龍丸呢個名係Cha Cha隨便改嘅。
* **チェルシー**

無啦啦校長嘅姪女或姨甥女，係Cha Cha佢哋住嗰座公寓嘅管理員。
* **ふーくん**

真名文夫，四井峰收養嘅一隻白色雀。佢因為暴飲暴食，同佢阿媽爭執之後，自己一個去咗東京，流落瑪麗安做嘢嗰間寵物店嗰時成個白色波噉，完全認唔出係乜嘢。減完肥之後回復返一隻雀嘅樣，不過都重係好貪食。
* **ささみ健吾**

一個少年演員。佢有次臨到拍劇之前病咗，俾ポピィ替咗佢啲戲份重爆紅埋，因而妒忌ポピィ。之後佢同Cha Cha佢哋拍短片，睇見Cha Cha佢哋扮乜似乜（但唔知佢哋係出咗魔法）而冇咗妒忌之心。再後來佢喺Cha Cha佢哋屋企意外整傷じーさま同ばーさま，得到ポピィ解救，而變成崇拜ポピィ。
* **ポカピン**

布卡邦嘅姪或姨甥，チュチュ而家嘅男朋友，係魔法侍。佢頭頂有把掃得到天花板嘅長頭髮。
* **塞拉伯嘅媽媽**

大魔王嘅老婆，個樣同塞拉伯好似，不過係黑頭髮。
佢喺第一輯只係以相片形象出現，到第二輯先至出場。佢賴低大魔王喺魔界，一個人去咗東京做輕小說作家，筆名リモコ。
* **出来 杉子**

四井峰喺學校所屬嘅義工部長。真身係由未來世界嚟嘅人形機械人（一啲義工部成員都係）。
* **宮下都**

著名女演員，真身係蜥蝪人，呢個身份因為自己擺烏龍而俾ポピィ知道咗。佢化成蜥蝪嗰時個樣同リザード好似，連Cha Cha佢哋都認錯。

歌
-

片頭曲
1. 『君色思い』
作詞‧作曲：林田健司　編曲：CHOKKAKU　歌手：SMAP

片尾曲
1. 『笑顔が好きだから』（第1～31集）
作詞‧作曲：澤田聖子　編曲：戶塚修　歌手：澤田聖子
2. 『チャチャにおまかせ』（第32～56集）
作詞：織田ゆり子　作曲：五島翔　編曲：矢吹俊郎　歌手：鈴木真仁、櫻井智、赤土真弓
3. 『ようこそマジカル・スクールへ』（第57～74集）
作詞：織田ゆり子　作曲‧編曲：佐橋俊彥　歌手：鈴木真仁、Magical Study

OVA片頭曲
1. 『MAKE ME SMILE』
作詞・作曲・編曲・歌手：松浦有希

OVA片尾曲
1. 『願いはひとつ』
作詞・作曲・編曲・歌手：松浦有希

商品
--

### CD

* 聖•まじかるレビュー.Vol.1
* 聖•まじかるレビュー.Vol.2 うらら歌劇団・お披露目公演
* 聖•まじかるレビュー.Vol.3 帰ってきたうらら歌劇団
* 聖•まじかるレビュー.Vol.4 お昼のバナナアワー

電子遊戲
----

* 赤ずきんチャチャ－Game Boy遊戲，1995年4月28號出
* 赤ずきんチャチャ－超級任天堂遊戲，1996年8月9號出
* 赤ずきんチャチャ お騷がせパニックレース－PC-FX遊戲，1996年10月25號出